Laura Malina Seiler

MÖGEST DU GLÜCKLICH SEIN

Mögest du glücklich sein – Entdecke dein Höheres Selbst

und verbinde dich mit deiner inneren Kraft by Laura Malina Seiler

Copyright © 2017 by Verlag Komplet-Media GmbH,

Muenchen/Grünwald, Germany

All rights reserved.

Translated through mediation of Maria Pinto-Peuckmann,

Literary Agency, World Copyright Promotion,

Kaufering, Germany

Translation © 2018 by Svetlana Žuchová

Cover design © 2018 by Men in Tie, s.r.o.

Slovak edition © 2018 by IKAR, a.s.

Z nemeckého originálu Mögest du glücklich sein

(Komplett-Media GmbH, München 2017)

preložila Svetlana Žuchová.

Redigoval Ladislav Sokol.

Obálku navrhol Men in Tie, s.r.o.

Technická redaktorka Helena Oleňová.

Vydalo vydavateľstvo IKAR, a.s., Bratislava

v roku 2018 ako svoju 1349. publikáciu v elektronickej podobe.

Sadzba a zalomenie do strán ITEM, spol. s r. o., Bratislava.

ISBN 978-80-551-6339-0

Predslov

Táto kniha je pre vás. Hoci sa osobne nepoznáme, vedela som, že si vás nájde. Napísala som ju, pretože nastal čas, aby ste sa zamysleli. Držíte ju v rukách, lebo ste pripravení pripomenúť si svoje svetlo, svoju nevyčerpateľnú vnútornú silu, svoju krásu. Vďaka knihe spoznáte svoje pravé ja a zabudnete, za koho ste sa doteraz pokladali. Táto kniha má moc uzdraviť zranenia a spôsobiť, že vo vašich životoch sa zrodí zázrak.

Keďže ste po knihe siahli a práve ju čítate, som si istá, že hľadáte. Tak, ako ja. Hľadáte dôveru a spôsob, ako dosiahnuť naplnenie a vnútorný pokoj. Spôsob, ako zahojiť dávnu bolesť, aby ste boli konečne opäť schopní hlbokej dôvery. V tejto knihe sa s vami podelím o vnútornú pravdu. Dúfam, že vám tak znova otvorím srdce, že k nemu nájdem cestu.

V tejto knihe sú všetky vedomosti, ktoré som celé roky hľadala, aby som sa oslobodila od obmedzujúcich predpokladov a našla stratenú sebadôveru. Aj vy sa naučíte, ako si budovať život na základe vnútorných presvedčení, i ako ich môžete zmeniť. Nie je náhoda, že knihu čítate práve teraz. Rovnako ako nie je náhoda, že práve teraz žijete na tomto svete.

Narodili ste sa, aby ste pre svet niečo znamenali, a prežili život plný radosti a lásky. Narodili ste sa, aby ste zažali svoje svetlo a opätovne našli svoju božskú podstatu.

Ste súčasťou sily, ktorá hýbe vesmírom tak, ako je vesmír vašou súčasťou. Všetko so všetkým súvisí.

Nech vám šťastie slúži!

Úvod

Všetko má pôvod v mysli.

Myseľ je východisko.

Nemá začiatok ani koniec,

nemá dôvod, nič ju nedrží,

je nedeliteľná a nemenná.

– Nisargadatta Maharaj

Prečo sa k nám vracia to, čo z nás vyžaruje

V indickej mytológii existuje nádherný príbeh o tom, že kedysi boli všetci ľudia bohmi. Po istom čase však začali svoju božskú podstatu zneužívať. Práve preto sa najvyšší z bohov, Brahma, rozhodol ľuďom božskú silu odobrať a ukryť ju tak, aby ju nikdy nenašli. Brahma zvolal všetkých ostatných bohov a požiadal ich o radu, kde nájde bezpečný úkryt.

Jeden navrhol: „Zakopme božskú podstatu ľudí čo najhlbšie do zeme.“

Brahma namietol: „To nestačí! Ľudia budú kopať, až svoju božskosť znovu nájdu.“

Tu bohovia prišli s ďalším návrhom: „Čo keby sme ľudskú božskosť ponorili do hlbín oceánov?“

Brahma odvetil: „Skôr či neskôr objavia ľudia aj morské hlbiny. Potom svoju božskosť nájdu a vytiahnu na hladinu. Ani tie najhlbšie moria nie sú bezpečné.“

Tak sa bohovia opäť zamysleli, kam ju schovať. Nakoniec navrhli: „Vystreľme ľudskú božskosť do najvzdialenejšieho kúta vesmíru. Tam ju nikdy nenájdu.“ Brahma ich návrhy trpezlivo počúval. Potom sa ozval: „Jedného dňa dobyjú ľudia aj vesmír a svoju božskosť nájdu. Ani len vesmír nie je dosť dobrý úkryt.“

Bohovia nevedeli, čo si počať. „Kam by sa len ľudská božskosť dala skryť? Ani na Zemi, ani pod hladinou oceánov, ani v celom šírom vesmíre nie je miesto, kde by ju ľudia neobjavili.“ Brahma riekol a v jeho slovách zaznievala múdrosť: „Už viem, kde bude božská podstata ľudí v bezpečí! Ukryjeme ju v hlbinách samotného človeka. To je jediné miesto, kde ju nikdy nebudú hľadať!“

Po dlhom čase, pokračuje legenda, dobylo ľudstvo celý svet. Ľudia lietajú do vesmíru, potápajú sa do morských hlbín, lietajú a vŕtajú sa vnútri Zeme. Len v sebe samom človek zatiaľ poriadne nehľadal a nepokúsil sa objaviť svoje pravé ja.

Tajomstvo naplneného života už máte. Táto kniha vás povzbudí, aby ste vo svojom vnútri pátrali po pravej podstate a znovuobjavili svoju žiaru. Nadviažete spojenie so svojou tvorivosťou a prebudíte všetky svoje možnosti. Opätovne sa spojíte s energiou bezpodmienečnej lásky, tvorivej moci, ktorá je hybnou silou celého vesmíru. Ten, kto je v súlade s touto energiou, nepozná pochybnosti ani úzkosti. Tvoríte jednotu so svetom a ruka v ruke otvárate nové možnosti. Najdôležitejšou úlohou v živote je duchovný rast. Len ten vás oslobodí od pochybností, úzkostí a podkopávania vlastných úspechov. S tým vám nepomôžu peniaze, kariéra ani cestovanie. Naplnenie, ktoré všetci hľadáme, neprichádza zvonku. Každý ho nájde len vo svojom vnútri. Neprestajne sa obávame, že nie sme dosť dobrí a zlyhávame, dennodenne sami seba duševne oslabujeme, a blokujeme tak rozvoj svojich pravých možností. Preto prežívame okyptený, nenaplnený život. Staviame si vlastný duševný žalár, dozorcami sú v ňom naše vlastné myšlienky, ktoré nás nepustia na slobodu. Slobodu nájde len ten, kto zmení pohľad na seba a na svet. Len ten, kto zmení svoju myseľ, sa vymaní z duševného a citového väzenia, ktoré si v priebehu života nevedomky vystaval. Len ten prežije naplnený život plný dôvery a radosti.

Sila vnútorných presvedčení

„Najmocnejšie slovo vo vesmíre je ,som‘.

Veď práve ono určuje váš život.“

Nič v živote, či už kvalita vzťahov, zamestnanie, finančná situácia, alebo zdravie, nie je výsledkom náhody. Všetko je výsledkom vnútorných presvedčení, ktoré zasa utvárajú náš sebaobraz. Vždy konáme v súlade so svojím sebaobrazom. Hoci ste presvedčení, že svet okolo seba vnímate taký, aký naozaj je, musím vás sklamať. Okolitý svet vnímate cez jedinečný filter, ktorý filtruje všetko, čo nie je v súlade s vaším sebaobrazom a obrazom sveta, či s tým, čo mozog vyhodnotí ako pravdivé. Akoby ste v mozgu mali reflektor, ktorý osvetľuje len určité informácie a všetko vôkol je ponorené do tmy. Mozog dvadsaťštyri hodín denne analyzuje a interpretuje naše vnemy a skúsenosti, pripisuje im zmysel a význam, a to vždy v súlade s vnútornými presvedčeniami. Za túto schopnosť vďačíme retikulárnemu aktivačnému systému (RAS), drobnej skupinke buniek v mozgovom kmeni. Toto kontrolné stredisko predstavuje centrálnu ochranu dát, v ktorej sa informácie triedia a ukladajú podľa dôležitosti. Informácie sa však netriedia a neukladajú podľa objektívnych kritérií, ale na základe našich vnútorných presvedčení. Práve vďaka tejto oblasti mozgu sa teda všetky informácie protirečiace našej vnútornej pravde filtrujú a dokonca sa ani nedostanú do vedomia. To, na čo upriamujeme pozornosť, sa zväčšuje a na základe vnútorných presvedčení a sebaobrazu dospejeme vždy k rovnakým výsledkom.

Určite to poznáte. Ak nad niečím práve intenzívne premýšľate, z ničoho nič to nachádzate všade okolo seba. Ak sa napríklad chystáte otvoriť vlastné fitnes štúdio, zrazu sa to okolo vás hemží fitnes štúdiami, takže sa vám zdá, že v meste pomaly okrem posilňovní nič iné nie je. Alebo sa odhodlávate na diétu, a váš mozog si zrazu nevšíma nič iné, len stánky s rýchlym občerstvením, reklamy na potraviny atď. Retikulárny aktivačný systém sa stará o to, aby sme pozornosť upriamovali len na to, čo považujeme za dôležité.

Ak prijmeme, že skutočnosť sami utvárame spôsobom, akým premýšľame a cítime, môžeme si konečne budovať vysnívaný život. Naša myseľ totiž presne rovnakým spôsobom priťahuje všetko, čo harmonizuje s vnútornými presvedčeniami a myšlienkami. Nevedomie pritom nerozlišuje medzi pozitívnymi a negatívnymi myšlienkami. Jednoducho verí všetkému, čo ste mu tak dlho opakovali.

Najtvorivejšie slovo vo vesmíre je „som“. Tvorí základ vášho ja. A každé slovo, ktoré po ňom nasleduje, ukazuje, na čo si trúfate, ako sa cítite, ako konáte a ako sa rozhodujete. Je to identita, ktorú si v priebehu života vytvárate a ktorú jedného dňa už nespochybňujete. Príde deň, keď ju prijmete s povzdychom: „To som už raz ja.“ Roky som pracovala ako koučka a na vlastné oči som videla, ako hlboko sú vo väčšine ľudí zakorenené presvedčenia „nie som dosť dobrá/múdra/pekná“ alebo „nezaslúžim si lásku“. Myslieť si, že nie sme dosť dobrí či hodní lásky, sa už takmer považuje za normálne. Výnimočné je mať sa skutočne rád. Ak toto vnútorné presvedčenie prijmeme a postavíme na ňom svoj vnútorný svet, neprestajne cítime povinnosť dokazovať, že predsa len sme dobrí a zaslúžime si lásku. A práve tu je háčik: Ak ste vnútorne presvedčení, že nie ste dosť dobrí, budete sa vo svojej viere stále utvrdzovať, bez ohľadu na to, čo sa zrkadlí v okolitom svete, či aké vynikajúce výsledky dosahujete.

„Dbajte na svoje myšlienky, pretože z nich sa rodia slová. Dbajte na svoje slová, pretože z nich sa rodia činy. Dbajte na svoje činy, pretože z nich sa rodia zvyklosti.

Dbajte na svoje zvyklosti, pretože z nich sa rodí charakter. Dbajte na svoj charakter, pretože z neho sa rodí osud.“ – Budha

Sarah za mnou prišla krátko po tom, čo s červeným diplomom vyštudovala medicínu. Bola to svetlovlasá krásavica so silným vyžarovaním. S pomocou koučky sa konečne chcela rozhodnúť pre jednu z mnohých pracovných ponúk, ktoré po skončení štúdia dostala. Hoci si vyberala spomedzi najlepších nemocníc v Nemecku, na každej ponuke našla niečo, čo jej nevyhovovalo. Ak som sa v priebehu dlhej kariéry koučky niečo naučila, je to poznanie, že za každou domnelou ťažkosťou sa skrýva celkom iný problém. Ten však nevidíme, pretože pôsobí nevedome.

Bez dlhšieho rozmýšľania som sa jej opýtala: „Čoho sa bojíte? Čo by sa vám v novej práci mohlo stať?“ Najprv sa na mňa pozrela trochu prekvapene, na chvíľu sa zamyslela a nakoniec riekla: „Keď teraz nad tým premýšľam, uvedomujem si, že sa bojím začať pracovať v nemocnici. Ak mám byť k vám, Laura, úprimná, na každučkej prednáške som sa obávala, aby spolužiaci alebo profesori nezistili, že som v skutočnosti hlúpa a nič neviem. Nech už som mala akokoľvek dobré známky, neprestajne som tŕpla, aby si nikto nevšimol, aká som v skutočnosti nevzdelaná. Pripadám si ako podvodníčka. Štúdium som síce zvládla, teraz sa však bojím ešte viac, že sa na všetko príde v práci.“ Uprela na mňa smutný pohľad a pokračovala: „Som na smrť vyčerpaná. Neprestajne hľadám čosi, čo mi dodá pocit, že toho predsa len dosť viem. Nech sa však akokoľvek snažím, vždy sa nájde dôvod, prečo to tak nakoniec nie je. Vravím si, že na štúdiu medicíny predsa nie je nič výnimočné, zvládol by ho každý… Opakujem si, že som mala len šťastie…“

Sarah trpela takzvaným syndrómom šarlatána. Takýto človek sa nevie zbaviť pocitu, že jedného dňa sa príde na to, že nič nevie. Syndróm šarlatána pramení z vnútorného presvedčenia, že človek nikdy nie je dosť dobrý, nech má objektívne akékoľvek pozitívne výsledky.

Na nasledujúcom sedení sme spolu odhalili pôvod tohto syndrómu. Rozvinul sa, keď išla do školy a v prvých dvoch triedach základnej školy sa jej v písaní a čítaní vôbec nedarilo. Začala sa pred spolužiakmi hanbiť, že nevie čítať tak dobre ako oni, a došla k záveru: „Nie som dosť dobrá a budú ma mať radi len vtedy, keď dosiahnem dobré výsledky.“ Toto presvedčenie sa stalo jej vnútornou mantrou a vnútorným motorom. Byť milovaný a získať uznanie patrí medzi základné ľudské potreby. Sandra nevedome formulovala rovnicu vynikajúce výkony = bezpečie a láska. Táto rovnica jej v živote pomohla dosiahnuť objektívne výnimočné výsledky, ona sama si ich však nikdy nepripustila. Veď neboli v súlade s jej sebaobrazom. Ten totiž znel:

„Nie som dosť dobrá.“ Hoci by získala i Nobelovu cenu, stále by bola presvedčená, že to nestačí. Postavila si duševné a emocionálne väzenie, v ktorom dohliadalo hneď niekoľko dozorcov. Bola uväznená, a ani o tom nevedela. Nevedomie tu dokáže byť poriadne prefíkané, veď jeho úlohou je zabezpečiť, aby sme prežili. Z hľadiska nevedomia je pritom druhoradé, či sme šťastní. Nevedomie pracuje skôr analógovo, s nulami a jednotkami, v kategóriách „funguje“ a „nefunguje“. Keďže Sarah to s rovnicou vynikajúce výkony = bezpečie a láska nielen prežila, ale dokonca dotiahla tak ďaleko, nemalo jej nevedomie ani najmenší záujem s týmto vnútorným presvedčením bojovať. Práve preto Sarah zabránilo, aby poznala vlastné vnútorné presvedčenie.

Keďže sa riadime vnútornými presvedčeniami a náš sebaobraz pramení zo strachu, hanby a výčitiek svedomia, priťahujeme do našich životov všetko, čo tento postoj posilňuje. Vzniká tak nový začarovaný kruh, ktorý nás čoraz viac ubezpečuje v tom, že je správne nedôverovať, neusilovať sa o splynutie so svetom. Ak zmeníme svoju myseľ a vytvoríme si nový, srdečný a láskavý sebaobraz, vznikne okolo nás nová skutočnosť.

Úrovne vedomia

V roku 1995 publikoval americký psychiater a duchovný učiteľ sir David R. Hawkins knihu Úrovne vedomia. Na základe výsledkov štúdie, v ktorej pomocou kineziologického testu skúmal rôzne úrovne ľudského vedomia, vytvoril škálu vedomia. Keď som sa prvýkrát stretla s kineziologickým svalovým testom, nechcelo sa mi veriť, ako ľahko môžeme komunikovať s vlastným telom, a aké nám telo poskytne presné odpovede. Na kineziologický svalový test som vtedy náhodou narazila na Youtube. V ten deň som si pozrela všetky videá, ktoré som na stránke o kineziológii našla. Aj v nasledujúcich rokoch som sa snažila o tomto teste dozvedieť čo najviac. Odvtedy je svalový test jedným z najdôležitejších nástrojov, ktoré pri práci s klientmi používam. A spolieham sa naň, aj keď overujem vlastné rozhodnutia, hľadám odpovede na otázky či vysvetlenie telesných príznakov. Kineziologický svalový test je čosi ako diagnostický nástroj využívajúci princíp biofeedbacku, ktorý nám pomáha prostredníctvom tela rozpoznať blokády a umožňuje nám získať odpovede priamo od tela. Slovo kineziológia pochádza z gréčtiny, znamená „náuka o priebehu pohybov“ a označuje energiu, ktorá nám prúdi v tele. Svalový test nám pomôže určiť, či je životná energia v tele v danej chvíli silná, alebo oslabená. Ak je telo vystavené škodlivým vplyvom (napr. stresu, hluku, istým slovám, istému jedlu), reagujú svaly slabo. Telo, naopak, reaguje silnejšie, ak ho vystavíme kladným vplyvom. V tele sa ukladajú všetky informácie o tom, čo je pre nás prínosné a čo nie. Pomocou svalového testu nám telo tieto informácie veľmi jednoducho odovzdáva, takže nadviažeme spojenie s jeho múdrosťou. Nie sme preto odkázaní na špekulácie. Ak na nervový systém pôsobí podnet, ktorý vyvoláva stres, svaly reagujú slabo a ochabnú. Ak je náš nervový systém posilnený pozitívnym vnemom, reagujú svaly silno.

Kineziologický test vychádza zo skutočnosti, že svalovú činnosť na jednej strane vôľovo riadime, keď napríklad vezmeme do ruky pero, na druhej strane však svaly podliehajú vegetatívnemu nervovému systému, ktorý riadi telesné procesy nepodliehajúce našej vôli, napríklad trávenie, dýchanie, prekrvovanie atď. Keďže vegetatívny nervový systém reaguje automaticky, je omnoho rýchlejší ako svaly, ktoré riadime vôľou. Ak sa ocitneme v nebezpečenstve (napríklad sme vystavení negatívnemu vnemu), prevezme na okamih riadenie svalov vegetatívny nervový systém, aby nás chránil pred smrťou. To nám umožní odtiahnuť v zlomku sekundy ruku z horúceho sporáka. Kineziologický svalový test využíva práve tento okamih, aby rozpoznal v podvedomí uložené informácie, na ktoré svaly reagujú slabo.

Najjednoduchšie je testovať sa na ruke. Natiahnite ruku pred seba a kalibrujte ju. To znamená, vyskúšajte, ako silno ju musíte druhou rukou tlačiť, aby ste ju dostali do pôvodnej polohy. Zistíte teda, v ktorej chvíli ruka povolí. Svalový test pôsobí len vtedy, ak kladiete otázky, na ktoré možno odpovedať „áno“ alebo „nie“. Povedzte nahlas napríklad: „Volám sa…“ (doplňte svoje meno) a ľahkým tlakom na ruku vyskúšajte, či sa podvolí, alebo ostane pevná. Potom skúšku zopakujte s celkom iným menom. Zistíte, že ruka sa poddá, ak je výrok nepravdivý, a ostane pevná, ak je veta pravdivá. Takýmto spôsobom môžete spoľahlivo testovať alergie, neznášanlivosť potravín či rozhodnutia.

Od prežívania k osvieteniu

Hawkins využil múdrosť tela na testovanie ľudského vedomia. Vytvoril škálu, ktorá umožňuje rozdeliť rôzne stavy ľudského vedomia na sedemnásť úrovní od nu la (prežívanie) po tisíc (osvietenie). Cieľom štúdie bolo vytvoriť akúsi „mapu“ energetických polí vedomia na praktické použitie. Vedomie nie je len vnímanie okolitého sveta prostredníctvom zmyslov, a nie je to iba stav bdenia či pozornosti. Vedomie zahŕňa všetky duševné, emocionálne a duchovné aspekty človeka. Možno ho prirovnať k okuliarom, cez ktoré vidíme svoju skutočnosť určovanú vnútornými presvedčeniami, hodnotami a predstavami. V rôznych oblastiach života sa môžeme pohybovať na rozličných úrovniach. Súhra všetkých úrovní utvára vlastný stav vedomia.

„Ak chceš rozlúštiť záhadu vesmíru, musíš premýšľať v pojmoch ako energia, frekvencia a vibrácia.“ – Nikola Tesla

Najnižšie úrovne až po úroveň 200 sú úrovne vedomia prameniace z úsilia o prežitie (hanba, vina, apatia, smútok, strach, túžba, zlosť a pýcha). Sú sebecké a vykoľajujú ducha aj telo. Ak sme na jednej z týchto úrovní, nie sme v súlade so svetom a samými sebou. Pocity na tejto rovine aktivujú reakciu „obrana alebo útek“ a vystavujú nás neutíchajúcemu stresu. Rozum totiž predpokladá, že je ohrozený náš život, takže musíme buď bojovať, alebo dokonca utiecť. Na tejto úrovni často zaujímame postoj obete či zahŕňame svet výčitkami. Nezriedka sa tiež zapletieme do nezmieriteľných emócií. Od úrovne vedomia 125 sa pomaly začíname cítiť lepšie, keďže však tento pocit spôsobujú vonkajšie faktory, napríklad úspech, je to len ilúzia. Ak úspech vyprchá, automaticky prídeme aj o energiu, ktorou nás nabil.

Až od úrovne vedomia 200 (odvaha) pozorujeme zlom, na ktorom možno emócie pozitívne zmerať. Sebecké emócie slúžiace len prežitiu sa tu menia na nezištné city.

Od úrovne 500 sa podstatnou motiváciou stáva šťastie iných ľudí. Úroveň 600 charakterizuje duchovné prebudenie a hlavným cieľom sa stáva blaho celého ľudstva a osvietenie. Ľudia na úrovni vedomia 700 a vyššej venujú svoj život záchrane sveta. Nachádzajú sa na úrovni čistého vedomia a osvietenia.

Mojím cieľom je ukázať v tejto knihe kroky, ako si posilniť vedomie a od vedomia nedostatku dozrieť k vedomiu lásky, radosti a naplnenia.

Na najnižšej úrovni, označenej číslom 20, je hanba. Keďže hanba významne bráni celkovému vývinu osobnosti, je neraz i živnou pôdou ďalších negatívnych emócií ako zlosti, strachu alebo pocitov viny. Druhú najnižšiu úroveň, teda úroveň 30, predstavujú pocity viny. Pre túto úroveň je typický postoj obete a uviaznutie v nezmieriteľných emóciách. Tretia úroveň, úroveň 50, je smútok. Charakterizuje ju najmä slabosť a beznádej. Na energetickej úrovni 75 sa nachádza zármutok. Túto úroveň už prechodne zažil každý z nás. Klesneme na ňu, ak stratíme blízkeho človeka. Smútime a chýba nám ten, koho sme stratili. Ak na tejto úrovni uviazneme, vzniká väčšinou depresia. Neprestávame sa s ľútosťou upriamovať na minulosť. Na energetickej úrovni 100 je strach. Na jednej strane je strach pozitívny, veď nás chráni pred nebezpečenstvom. Na druhej strane nás však dokáže manipulovať a ochromiť. Inokedy nám zatemní hlavu, takže nedokážeme jasne myslieť. Stane sa to napríklad ak sa bojíme, že nás opustí partner či partnerka a opantá nás žiarlivosť. Úzkosť môže mať najrozličnejšie podoby. Je rovnako neobmedzená ako ľudská predstavivosť, zároveň však tak silno obmedzuje rast a vývin osobnosti, že väčšinou sa jej možno zbaviť len s odbornou pomocou. Na ďalšej úrovni vedomia (125) je chamtivosť. Túto úroveň zneužívajú celé priemyselné odvetvia, napríklad kozmetické firmy, ktoré nám vnucujú reklamu a s ňou túžbu po inom zovňajšku. Tejto energetickej úrovni zodpovedá aj túžba po peniazoch, moci a prestíži. Keďže sa tu môže zrodiť aj túžba po lepšom živote, môže nás priviesť aj na vyššie úrovne vedomia.

Koniec ukážky